**ÚTMUTATÓ**

**a fogyatékossággal élő fogyasztókat megillető különleges bánásmód részletes szabályairól, a védendő fogyasztói körbe tartozás igazolására alkalmas okiratok köréről, tartalmi és formai követelményeiről, a fogyatékossággal élő fogyasztó által használt tárgyi eszközök energiafogyasztása után a fogyatékossággal élő fogyasztót megillető kedvezményes lakossági sávhatáron felül biztosított kedvezményes árú villamos energia mértékéről és annak igénybevételére vonatkozó részletes szabályairól szóló 234/2025. (VII.31.) Korm. rendelet szerinti kedvezményre való jogosultság megállapításához**

**1. Ki veheti igénybe a kedvezményt?**

Olyan lakossági fogyasztó, aki, vagy akivel egy háztartásban élő személy gyógyászati segédeszközt napi rendszerességgel használ.

A fogyatékossággal élő fogyasztókat megillető különleges bánásmód részletes szabályairól, a védendő fogyasztói körbe tartozás igazolására alkalmas okiratok köréről, tartalmi és formai követelményeiről, a fogyatékossággal élő fogyasztó által használt tárgyi eszközök energiafogyasztása után a fogyatékossággal élő fogyasztót megillető kedvezményes lakossági sávhatáron felül biztosított kedvezményes árú villamos energia mértékéről és annak igénybevételére vonatkozó részletes szabályairól szóló 234/2025. (VII.31.) Korm. rendelet szerint gyógyászati segédeszköznek tekinthető a társadalombiztosítási támogatással rendelt:

* elektromos kerekesszék,
* elektromos moped,
* hálózati áramról működő oxigén koncentrátor,
* otthoni tartós gépi lélegeztetést biztosító lélegeztetőgép,
* a művese ellátás keretében térítésmentesen biztosított automatizált peritoneális dialízis (APD) készülék.

**2. Igénylőlap**

A kedvezményre való jogosultság megállapításához igénylőlap kitöltése és benyújtása szükséges. Az igénylőlap a kormányhivatal weboldaláról ([www.kormanyhivatalok.hu](http://www.kormanyhivatalok.hu)) tölthető le.

Az igénylőlapon a jogosult személy adatainak megadása kötelező, úgymint családi név és utónév, anyja neve, születési hely és idő, lakcím, TAJ-szám, illetve a kedvezménnyel érintett mérő száma. Telefonszám, illetve e-mail elérhetőség megadására is van lehetőség, de az nem kötelező.

A jogosulttal egy háztartásban élő, gyógyászati segédeszközt napi rendszerességgel használó személy adatait abban az esetben kötelező megadni, ha a lakossági fogyasztó nem saját jogán nyújtja be az igénylőlapot. A jogosulttal egy háztartásban élők adatait annyiszor kell megadni, ahány vele egy háztartásban élő személyre veszi igénybe a kedvezményt a jogosult.

A jogosulttal egy háztartásban élők esetében kötelező megadni családi nevet és utónevet, anyja nevét, születési helyét és idejét, lakcímet és a TAJ-számot. Telefonszám, illetve e-mail elérhetőség megadására is van lehetőség, de az nem kötelező.

Az igénylőlap a felhasználási hely szerint illetékes fővárosi és vármegyei kormányhivatal egészségbiztosítási ügyfélszolgálatán vagy kormányablakban nyújtható be.

**3. Igénylőlap mellékletei**

A kérelem benyújtása során igazolni kell:

* új felhasználási hely esetén a villamosenergia szolgáltatásra vonatkozó szerződéses jogviszony fennállását,
* vagy amennyiben a villamosenergia szolgáltatási jogviszony alapján már történt számlakibocsátás – a kérelemhez mellékelni kell az utolsó villamosenergia-számlát és számlarészletezőt teljes terjedelmében, továbbá az annak teljesítését igazoló dokumentumot, vagy ezek másolati példányát.

**4. Nyilatkozat az igénylés során**

Az igénylőlapon öt pontból álló nyilatkozat található. Az igénylőlap aláírásával egyidejűleg, a nyilatkozat is elfogadásra kerül.

**5. Fontos tudnivalók a kedvezményről**

A kedvezmény adott személy tekintetében csak egy felhasználási helyen vehető igénybe, azonban egy felhasználási hely esetén több személyre vonatkozóan is igénybe vehető.

A villamosenergia egyetemes szolgáltatás árképzéséről szóló miniszteri rendeletben meghatározott kedvezményes lakossági sávhatáron felül – a kedvezményre vonatkozó jogosultság megállapítása esetén – a kedvezmény mértéke jogosultanként 1697 kWh. A kedvezmény az augusztus 1. és július 331. közötti időszakra (a továbbiakban: kedvezményes év) vonatkozik.

A kedvezményre való jogosultság megállapítására irányuló kérelem a kedvezményes év folyamán (augusztus 1. – július 31.) bármikor benyújtható. A kedvezmény a kérelem év közben történő benyújtása esetén a kérelem benyújtásának évében az évből hátralévő időtartamra naparányosan jár.

A kedvezményre való jogosultság ügyében a felhasználási hely szerint illetékes fővárosi és vármegyei kormányhivatal jár el és határozattal állapítja meg a kedvezményre való jogosultságot. A kedvezmény a végleges határozat szerinti időponttól jár.

A kedvezményre való jogosultság megállapításáról, változásáról vagy annak megszűnéséről szóló döntésről a kormányhivatal az egyetemes szolgáltatót elektronikus úton 5 napon belül értesíti.

Amennyiben az igénylőlapon megadott adatokban változás következik be – ideértve a jogosultság feltételeinek megszűnését és a jogosulttal egy háztartásban élő, gyógyászati segédeszközt napi rendszerességgel használó személy felhasználási helyében történő változást is – azt a jogosult a változás bekövetkezésétől számított 15 napon belül bejelenti a kormányhivatalnak.

A kormányhivatal a kedvezménnyel érintett felhasználási helyen – a jogosultság feltételeinek fennállása céljából – ellenőrzést végezhet. Ha a jogosultság feltételei nem állnak fenn, a kormányhivatal a kedvezményre vonatkozó jogosultságot megvonja.

A kedvezményt jogosulatlanul igénybevevő a fogyasztott mennyiség kedvezmény nélkül számított ellenértékének és a kedvezmény ellenértékének az általános forgalmi adóval és a törvényes késedelmi kamattal növelt különbözetét 30 napon belül köteles a villamosenergia-szolgáltatónak megfizetni.

Ha a kedvezmény jogosulatlan igénybevételére az igénybevevőnek felróható okból került sor, a jogosulatlan igénybevevő a fenti különbözet vagy a kedvezmény összegét a határozathozatal napján érvényes jegybanki alapkamat kétszeresével növelten köteles az egyetemes szolgáltatónak 30 napon belül megfizetni.